Lejn l-aħħar ġimgħat tas-sena 2007 id-dar tal-pubblikazzjoni Wise Owl ħarġet xogħol letterarju ieħor importanti, din id-darba d- De Profundis ta' Oscar Wilde, maqlub għall-Malti mit-traduttur u poeta Alfred Palma. U dan wara li fis-sena 2006 Palma qaleb għall-Malti xogħol ieħor importanti ħafna ta' Wilde, Ir-Ritratt ta' Dorian Gray (anki dan tal-Wise Owl, 2006), li bih rebaħ il-Premju Nazzjonali tal-Ktieb, taqsima traduzzjonijiet. Id- De Profundis (li letteralment tfisser "Mill-qiegħ") jieħu l-forma ta' ittra twila mal-mitt paġna li Oscar Wilde kiteb lill-ħabib tiegħu Bosie (Lord Alfred Douglas) fil-Ħabs ta' Reading bejn Jannar u Marzu tas-sena 1897. U dan wara li għal Wilde ħbiberija bħal din ("ħbiberija xejn intellettwali") intemmet "f'rovina u diżunur pubbliku", minħabba l-vanit à ta' sieħbu. Il-qarrej mill-ewwel jinduna li ittra-qrara bħal din għandha tikxef eżattament Wilde min huwa, imma anki ġġiegħel lil Bosie jagħraf min hu fir-realt à u twasslu biex jibki, "kif nibku aħna fil-ħabs fejn il-jum mhux inqas mil-lejl hu mħolli għad-dmugħ." U hawn jidħol element ewlieni ieħor ta' dan ix-xogħol: huwa ħarsa lejn dak li ħass Wilde fil-qiegħ nett ta' ruħu hu u għaddej minn din l-esperjenza li kissritu (l-umiljazzjoni) u saħħitu (il-purifikazzjoni) fl-istess ħin. F'waqt minnhom jikteb, "aħna li ngħixu fil-ħabs, u li f'ħajjitna m'hemm l-ebda avveniment għajr in-niket, ikollna nkejlu l-ħin b'tektikiet ta' wġigħ, u l-kitba ta' waqtiet ta' mrar... It-tbatija... hija l-mezz li permezz tiegħu aħna neżistu, għax hija l-mezz waħdani li bih aħna nsiru konxji li neżistu". Xogħol bħal dan huwa wkoll djalogu kontinwu bejn il-"jien" u l-"int", u jwassal lil Wilde għall-awto-għarfien u anki għall-katarsi. Fost l-oħrajn dwaru nnifsu Wilde jikteb, "Jien wieħed minn dawk li huma magħmulin għall-eċċezzjonijiet, mhux għal-liġijiet", u "Il-fidi li l-oħrajn jagħtu lil dak li ma jidhirx, jien nagħtiha lil dak li wieħed jista' jmiss, u jħares lejh." Lejn l-aħħar tad- De Profundis jikteb li, "L-ogħla mument ta' bniedem hu... meta jinżel għar-rkobbtejh fit-trab, u jħabbat fuq sidru, u jtarraf id-dnubiet kollha ta' ħajtu." Dan hu dak li jseħħ lil Wilde stess fil-ħabs. Minn qiegħ ta' ċella Wilde jagħmel ukoll asserzjoni ta' kuraġġ kbir meta jikteb dwar id-dover tas-soċjet à lejn il-ħabsi wara li jkun skonta l-piena: "Is-Soċjet à tieħu fuqha d-dritt li twikki kastig tal-biża' fuq l-individwu... Meta l-kastig tar-raġel ikun spiċċa, hija titilqu għal riħu; jiġifieri, tabbandunah sewsew fil-mument meta l-ogħla dover tagħha lejh ikun beda. Verament hija tistħi mill-imġieba tagħha, u tiskarta lil dawk li tkun ikkastigat... Min-naħa tiegħi nista' nafferma li jekk nirrealizza x'sofrejt, is-Soċjet à għandha tirrealizza dak li wikkietli..." Fis-solitudni u fl-abbandun tal-ħabs Wilde jiftakar u jikteb dwar l-iċken irqaqat li fl-imgħoddi seħħew bejnu u Bosie. Hemm għaddejja l-ħin kollu l-logħba bejn id-dlam (tal-ħabs, tas-solitudni, tal-umiljazzjoni) u d-dawl (tal-għarfien; anki l-għarfien li hemm is-sbuħija fin-nket). Mela l-ittra hija wkoll ħarsa retrospettiva lejn ir-relazzjoni bejn Wilde u Bosie, imma importanti wkoll huma omm u missier iż-żagħżugħ vizzjat u ingrat. Lejn l-aħħar tal-ittra Wilde jikteb hekk lil Bosie: "M'għandekx stħajjil biżżejjed biex tara xi traġedja tal-biża' kienet għalija li ltqajt mal-familja tiegħek?" Ta' min jgħid li l-qari ta' din l-ittra mhux wieħed faċli u mexxej: jintużaw sentenzi twal, b'bosta partijiet li jeħtieġu waqfa biex tiddiġerihom. Apparti hekk il-paragrafi ġieli jtulu anki paġni sħaħ, filwaqt li m'hemmx taqsim f'kapitli. Il-qarrej tad- De Profundis irid ikun bilfors wieħed ta' stoffa. Bħala għażla tal-kelma Palma ma jiddejjaqx juża kliem ta' nisel romanz-anglo-sassonu (Taljan/Ingliż) bħal "sinistri", "nikkonsenti", "solliev", "koxjenza" (fis-sens ta' "għarfien"), "possessat", "jassenta", u oħrajn, imma dan ma jfissirx li ma jħaddimx ukoll, u f'postu, il-lessiku ta' nisel Semtiku. Anzi nħoss li l-għażla favur il-kelma Taljana/Ingliża tagħti laqta Ewropea lill-lsien tagħna, imma l-bilanċ bejn il-Malti romanz-anglo-sassonu u dak semitiku juri wkoll id-dinamiċit à tal-Malti. Ma jonqsux lanqas kliem u espressjonijiet bil-Latin u bil-Franċiż li Palma t-traduttur ipprefera jħallihom fl-oriġinal kif użahom Wilde, u jorbot nota f'tarf il-paġna magħhom biex ifissirhom bil-Malti. Imbagħad kliem li jintuża spiss fid- De Profundis (imma dan jintrabat direttament ma' ruħ din l-opra letterarja) huwa "pjaċir", "sofferenza", "mibegħda", "imħabba", "ħbiberija", "kruha", "sbuħija", "disprezz", "niket", "suċċess", "stmerrija" u "rispett". Huma kollha aspetti li jixħtu dawl fuq dak li jgħaddi minnu l-bniedem matul ħajtu. U dwar is-sabiħ u l-imħabba Wilde jikeb, "Dak biss li hu sabiħ, u konċeput sabiħ, jista' jitma' lill-imħabba." L-imabba kienet ukoll dik ix-xiħaġa li żammet sħiħ lil Wilde fil-ħabs ("il-lum jaħtieġ inżomm l-imħabba f'qalbi, inkella kif se ngħix tul il-ġurnata?"). Drabi oħra f'din l-ittra tiegħu Wilde bħal jitbiegħed xi ftit mid-dimensjoni personali u psikoloġika biex jikteb dwar il-kuntatti tiegħu ma' bosta artisti kontemporanji, fl-aħħar tas-seklu 19, bħal Hugo, Whitman, Swinburn, Mallarmé, Verlaine u Morris. Spiss Wilde jagħmel referenzi għal Dante u Shakespeare, iż-żewġ kittieba li tagħhom Palma qaleb għall-Malti ix-xogħlijiet ewlenija tagħhom. Apparti n-niket u l-verit à , Wilde jittratta wkoll aspetti bħall-arti u l-artist, u r-rabta ta' dawn mal-figura ta' Kristu (li Wilde jiddedikalu mal-għaxar paġni). Dwar dan Wilde jikteb hekk: "Għall-artist, l-espressjoni hija l-uniku mod li taħtu huwa jista' b'xi mezz jikkonċepixxi l-ħajja. Għalih dak li hu mutu hu mejjet. Iċda għal Kristu ma kienx hekk... huwa ħa d-dinja sħiħa ta' dak li bil-kliem ma jinftihemx, id-dinja bla leħen tal-uġigħ, bħala s-saltna tiegħu, u għamel minnu nnifsu l-portavuċi esterna tagħha." Bħar- Ritratt ta' Dorian Gray , id- De Profundis huwa xogħol fejn Wilde iberraħ il-wisgħa tal-għarfien tiegħu u jislet minn oqsma bħall-istorja, il-filosofija, il-mitoloġija, l-arti, il-Bibbja, il-letteratura l-kultura inġenerali. U hawn tidħol id-dimensjoni enċiklopedika ta' xogħol massivi bħal dan, minkejja li limitat għal mitt paġna biss. Hemm ukoll partijiet fejn Wilde jikteb dwar xogħlijiet letterarji oħra minn tiegħu bħal The Happy Prince , The Young King , Dorian Gray , The Soul of Man , Critic as Artist u Salomé . Interessati wkoll id-dawl li Wilde jixħet fuq Londra ta' żmienu: teatri, lukandi, ħwienet tal-kafé u ristoranti lussuċi, gazzetti u rivisti, imma anki personaġġi magħrufa marbutin l-aktar mad-dinja tal-arti. Dik li Palma jaqleb id- De Profundis għall-Malti ma kenitx ħaġa faċli, imma żgur għenu l-fatt li qabel qaleb għall-ilsien tagħna xogħlijiet bħad- Divina Commedia ta' Dante, it-teatru ta' Shakespeare, u r- Ritratt ta' Dorian Gray u Salomé ta' Wilde stess, xogħol li ħadlu snin twal ta' sabar, dedikazzjoni, sagrifiċċji u anki flus. Ir-riżultat huwa għal darb'oħra wieħed pożittiv għall-aħħar u dan diġ à jidher mill-ftit kwotazzjonijiet li ċċitajt f'din ir-riċenzjoni. Il-bqija nħallih għall-qarrej biex igawdi fl-ilsien tagħna xogħol klassiku ewlieni miktub minn wieħed mill-aktar kittieba kontroversjali tas-seklu 19. Prosit ukoll lid-dar tal-pubblikazzjoni Wise Owl li għal darb'oħra ħadet f'idejha r-responsabbilt à li tippubblika ġawhra letterarja oħra mill-pinna ta' Oscar Wilde.
Id-De Profundis maqlub ghall-Malti minn Alfred Palma